
			FORORD

			Jeg har opp igjennom årene møtt på mange «pedagogiske frustrasjoner». Noen ganger har det vært egne frustrasjoner over skolelederes misoppfatninger av «nye» pedagogiske føringer. Jeg ser ofte hvor de kommer fra, men innen de når oss lærere på bakkeplan, har de altfor ofte mistet sin kontekst, sine betingelser og sin fornuft et sted på veien. De pedagogiske ideene eller forskningen det refereres til, ­mister da sin gyldighet, og vi sitter igjen med korrumperte og forvridde instruksjoner som i de verste tilfellene virker mot sin hensikt. Stiller jeg spørsmål har jeg ofte blitt møtt med svadasvar eller et brått temaskifte. De jeg spør har tydeligvis ikke kunnet svare. 

			I tillegg møter jeg ofte på yngre venner eller kolleger som har barn i barneskolen, og som uttrykker sine frustrasjoner over det barna deres møter der. Etter litt prat skjønner jeg at deres frustrasjoner har samme årsak: skoleeiere og en skoleledelse som påtvinger lærere og elever visse pedagogiske føringer som har mistet sin verdi og gyldighet på grunn av feiltolkninger, «overforbruk» eller uegnet kontekst. Det er ikke nødvendigvis den pedagogiske kunnskapen eller forskningen som er feil, men systemet de skal passe inn i. Rammebetingelsene gjør at de ikke vil «virke» slik de er tenkt. Eller, det har vært for mange transaksjoner og overføringer av kunnskapen fra en uvitende skolebyråkrat til en annen som gjør at begrepene, forskningen og ideene har mistet sin opprinnelige mening og dybde. 

			Da jeg satt i læreplangruppa for engelsk under revideringen av Kunnskapsløftet fra 2006 (K06) i 2011-2012, opplevde jeg at det var veldig begrenset hva vi som satt i læreplangruppen kunne gjøre. Oppdraget fra Kunnskapsdepartementet, videreformidlet av Utdanningsdirektoratet, satte mange og stramme betingelser. «Pedagogiske innsigelser» ble ikke tatt vel imot, med mindre de lå godt innenfor oppdragets mandat. Da læreplanrevisjonen var ferdig, var jeg så heldig at jeg fikk lov til å holde noen workshoper for lærere i den videregående skolen. På dem fikk jeg et innblikk i mange læreres manglende kunnskap om læreplanen. De forholdt seg i liten grad til dens generelle del og hadde lite kunnskap om hvor de «pedagogiske ideene» og læreplanens «struktur» og ordlyd kom fra, altså hvorfor læreplanen så ut slik den gjorde. Under Fagfornyelsens tilblivelse har Utdanningsdirektoratet nok vært noe flinkere til både å involvere og informere lærere, sannsynligvis på grunn av mange læreres frustrasjon over forrige læreplan og revisjon, men allikevel. Der er fortsatt en del misforståelser hva pedagogiske begreper og deres forskningsbaserte bakgrunn angår. I tillegg er det en del systemiske premisser som ikke legger til rette for pedagogisk og psykologisk kunnskap, som synes å frustrere elever, foreldre og en god del lærere.

			Denne boken er skrevet som et svar på mange av disse pedagogiske frustrasjonene. Jeg ser til og bruker forskning og forskeres kunnskap, kjente teoretikere, diverse artikler og debattinnlegg fra både fagfolk og legfolk, eksempler fra egne og andres erfaringer, egen oppsamlet kunnskap og forståelse, og tenkte eksempler. Litteraturtilfanget kan synes noe tilfeldig og bredt, kanskje, men er basert på min tilbøyelighet til å se etter hvordan tilsynelatende ulike pedagogiske aspekter og undertemaer henger sammen med eller overlapper hverandre. Jeg har i mange år søkt opp og gått til både gamle og nye kilder for å finne svar på de frustrasjonene jeg har støtt på, de spørsmålene jeg har, og de problemstillingene jeg ser. Innholdet i boken og kildene jeg har brukt reflekterer dette.

			I tillegg tar jeg meg den frihet å komme med forslag til en alternativ læreplanstruktur som bedre ivaretar og i større grad legger til rette for barn og unges utvikling og læring. Barn (og voksne) lærer overalt og hele tiden, og skillet mellom «skolelæring» og annen læring kjennes både unaturlig, unødvendig og for mange motivasjonsdempende. Dette er noe som engasjerer meg, og flere ganger har folk plukket opp engasjementet mitt og sagt til meg etter en samtale om pedagogikk og utdanning at: «Du må starte din egen skole!» Vel. Alle skoler i Norge er forpliktet til å følge den norske nasjonale læreplanen. Den setter rammene og betingelsene. Og derfor er den også så viktig.

			Læreplanen er dog vel så mye et politisk dokument som et pedagogisk dokument, og nye læreplaner er gjerne kompromisser bygget på strukturen til den forrige. Jeg vet ikke om noen arena der jeg fritt og uten diverse rammebetingelser og politiske føringer kan fremme en alternativ læreplanstruktur, enn i en bok. Så derfor gjør jeg det i denne boken. Da kan jeg også tillate meg å se hvordan ting henger sammen og gjøre et forsøk på å inkorporere disse pedagogiske og psykologiske innsiktene og hensynene i større grad. 

			Boken er altså en kvalifisert meningsytring. Mitt håp er at den også er opplysende, og at du som leser vil forstå bedre mange av de pedagogiske frustrasjonene du kanskje har kjent på, hørt om eller lest om. Jeg håper også at mitt forslag til en alternativ læreplanstruktur kan være et friskt innspill i skoledebatten.

			Dersom du har lyst til å dele dine tanker med meg, send dem gjerne til https://perleforlag.no/produkt/logikken-i-pedagogikken/

			God lesning!

			Ås, 24. mai 2022

			Margrethe Hall Christensen

			INNLEDNING

			Nasjonale læreplanreformer tar som regel utgangspunkt i dagsaktuelle problemstillinger som man prøver å imøtekomme gjennom å endre på eksisterende læreplaner, eller ved å trekke fra eller legge til nye temaer, nye verdier, nye metoder, ny forskning og nye trender i både pedagogikk og samfunn. Man tenker dette «nye» skal få de dagsaktuelle problemstillingene til å forsvinne. 

			Ofte hører man også fra politikere, debattanter og «forsvarere» av foreslåtte endringer at «Dette kommer»; «Dette er noe som kommer og som vi bare må forholde oss til»; «Dette er fremtiden»; «Hvis vi skal klare oss i konkurransen på dette markedet, må vi …» og så videre. Det er spådommer både avsender og mottaker synes å ta for gitt. Som om noen, noen gang har klart å spå fremtiden særlig godt (utenom folk som Orwell og Huxley, da). De tenker de er visjonære og ser frem i tid, men egentlig er de det motsatte. De ser hvordan vi oppfatter verden her og nå, inkludert det vi tror blir fremtiden. De er status quo-folk.

			Som pedagog er jeg vant til å sette mål – for timer, uker, år, meg selv og elevene mine. Så tenker jeg baklengs. Jeg tror noen kaller samme prosess for «reverse engineering», for jeg ser for meg målene jeg har satt og finner ut av hva jeg må gjøre for å nå dem. Som enhver klok kvinne passer jeg også på å legge inn diverse buffere av tid: for mulige uforutsette hendelser, for ting som blir mer vanskelig enn antatt, og for at ting går fortere enn antatt. Jeg lager med andre ord en romslig og fleksibel plan for det jeg ønsker å oppnå, og ikke for det jeg «tror kommer til å komme». Hadde jeg gjort det, hadde jeg tapt før jeg hadde begynt. Da kunne elevene mine lett tatt over klasserommet og regjert, vilt og hemningsløst og lettere nevrotisk og aggressivt. Jeg hadde sett passe tafatt ut, og ingen hadde visst noen ting om hva som skulle skje, hvem som bestemmer, eller hva man skal gjøre. 

			Derfor må jeg sette meg mål på elevenes (lærings)vegne – jeg driver jo skole, liksom. Jeg kan og vet mer enn elevene, og jeg ønsker å innvie dem i mer av det jeg vet som de ennå ikke vet. Målene jeg lager, er basert på min oppfatning av her og nå. Jeg tar utgangspunkt i det jeg tror er mulig med de elevene jeg har, det de vet fra før og det jeg tror de evner å lære. Jeg forestiller meg så en fremtidig situasjon jeg ser for meg som ideell, et mål, med andre ord. Målene rommer min vurdering av hva som er verdifull kunnskap, mine erfaringer og vurderinger, litt visjon, litt fantasi, litt drøm, litt ønske og litt håp. Så jobber jeg meg frem mot målene og bruker metoder, situasjoner, meg selv og mine omgivelser for det de er verdt og for det de kan gi av resultater. Underveis vurderer jeg i hvilken grad jeg er på vei mot målene, og hva jeg eventuelt må endre på eller gjøre annerledes, dersom jeg ikke ser de resultatene jeg ønsker å se. Dette er, etter mitt syn, kjernen i pedagogikk – den såkalte didaktiske trekanten noen kanskje har vært borti.

			Og sånn må man da kunne jobbe med en nasjonal læreplan også? Sette seg noen mål for hva man ønsker å oppnå og så bryte disse ned til tiltak og delmål, aktiviteter og metoder.1 Det kan, på overflaten, synes som om det er akkurat det man gjør i norsk nasjonal læreplan: setter noen mål og delmål som det blir skoleeieres og læreres jobb å implementere. Og i noen grad gjør den siste nasjonale læreplanen, Fagfornyelsen, det. 

			Men så var det «dette kommer»-argumentet da. Og hvordan man forholder seg til den faktiske situasjonen her og nå. Hvordan man bryter ned målene til delmål og metoder. Og sist, men absolutt ikke minst, hva de store målene – visjonene, fantasien, drømmene, ønskene og håpene er. 

			Dagens læreplan lar i stor grad dette være opp til elevene, for den legger mer vekt på «hva som kommer» av problemer, og ikke hva man ser for seg som løsninger – altså ingen visjoner eller drømmer på vegne av samfunnet eller elevene. Nei. «Det som kommer», får elevene finne ut av og ta seg av. Sinnes (2015) viser til Jensen og Schnack, som mener det ikke er skolens oppgave å løse samfunnets problemer, og til Jickling som mener at målet med utdanning er «frie mennesker som kan fatte sine egne beslutninger» (s. 108). Kanskje det er slik tenkning som har inspirert dagens læreplans tilnærming? 

			Fagfornyelsens innføring av tre tverrfaglige temaer kan brukes som eksempel. Sinnes (2015) som skriver om utdanning for bærekraftig utvikling, viser til Jickling som mener «utdanning for bærekraftig utvikling» er indoktrinerende. Men dagens norske læreplan kan ikke sies å være det, for den sier at elevene skal lære om «bærekraftig utvikling», men ikke hva bærekraftig utvikling er eller hvordan, for eksempel, ikke-bærekraftig utvikling skal avvikles. Selv tenker jeg at en helt nøytral læreplan, skole eller undervisning er en umulighet. Menneskers atferd og valg skjer aldri i et vakuum og er derfor aldri heller helt nøytrale eller frie. Det er kanskje bedre, da, å være tydelig på hva man mener og ønsker?

			I dagens læreplan handler flere av kompetansemålene om elevenes prosesser – som man tenker de trenger for å kunne løse problemene «som kommer». Men. Menneskeskapte klima­endringer er her allerede. Biomangfoldsreduksjon er på full fremmarsj. Økte psykiske problemer blant unge og unge voksne har visstnok pågått jevnt og trutt siden nittitallet, ifølge Sotkajærvi (2022). 

			Åh, men det er mer: Kunstig intelligens råder både her og der uten at man tenker over det. Kristina Quintano skriver som »Budbringeren Fra Helvete» om flyktningestrømmer og døde barn i Middelhavet. Syklistene over norgesgrensa på Storskog i Finnmark i 2015 og Mustafa Hasans lange kamp for oppholdstillatelse viser hvor vanskelig og konfliktfylt innvandringsproblematikk er. Fagfornyelsen skriver om disse problemstillingene som noe den oppvoksende generasjonen må forholde seg til og løse – en gang i fremtiden. De får selv stå for visjonene, fantasien og drømmene om hvordan de skal løse disse problemstillingene. Mitt poeng er at problemene jo er her nå.

			Å la være å sette seg mål, i en nasjonal læreplan, om hvordan vi vil ha det og hva vi må gjøre for å komme dit, er å gi tapt. Da tar ungdommen over, kanskje vilt og hemingsløst eller lettere nevrotisk og aggressivt2. Er det det vi vil?

			Nei. Da er det bedre at vi som samfunn og læreplanmakere ser på dagens samfunnsproblemer, analyserer dem som best vi kan, og staker ut en ny kurs som kan få bukt med problemene. Samtidig må vi få videreformidlet oppsamlet kunnskap som vi fortsatt verdsetter, og ser på som grunnleggende for vår kultur. Jeg tenker da for eksempel på kunnskap om kjemi, planter og dyr, matematikk, språk, verdensrommet, klima, hvordan våre sivilisasjoner har blitt til og hvordan samfunn organiseres. Det har skolen «alltid gjort», så akkurat det er ikke det største problemet når det gjelder læreplanene (selv om det alltid er stemmer som peker på forvitring og synkende kvalitet og kvantitet i diverse fagplaner og undervisning). 

			Det som derimot synes utfordrende, er bl.a. menneskeskapte klima­endringer med påfølgende kriser, tørke og oversvømmelser, sult og nød, flyktningestrømmer og innvandringsproblematikk, i tillegg til reduksjon av biomangfold med påfølgende matmangel, pandemier og sykdommer … og flyktningestrømmer. Ikke rart de unge, som per i dag lærer om disse problemene, blir mer og mer deprimerte og angstfulle! Så utfordringen er hva vi skal gjøre med akkurat disse problem­stillingene, inkludert økende angst, her og nå? 

			Svaret på det kan struktureres og innlemmes i en læreplan, men gjør det ikke i dagens læreplan, trass i at dagens problemer og problemstillinger roper etter andre tilnærminger og innfallsvinkler.

			Mange tenker kanskje at «teknologien» og teknologiutviklingen skal hjelpe oss å løse problemene og krisene. Atomkraft, i tillegg til å gi oss energi, kan ødelegge verden på null komma niks. Annen teknologi har også denne dualiteten i seg. Mye av den moderne teknologien og teknologiutviklingen har i seg muligheten til å ødelegge den sosiale verdenen slik vi har kjent den frem til nå. Hva om teknologien vi har og bruker per i dag er en del av problemet? Ikke i og for seg selv kanskje, men i hva vi velger å bruke av teknologi og hvordan vi bruker den. 

			De aller fleste ville ikke gått til barna sine for å be om eller få hjelp til å løse ekteskapskonflikter, konflikter man har på jobb eller økonomiske problemer. På samme måte kan vi ikke bare presentere dagens store samfunns- og teknologiutfordringer for de unge og så si at de skal finne løsningene. Som en øvelse kanskje, men ikke på ordentlig, og ikke samtidig som skolen også både direkte og indirekte formidler en status quo-holdning som holder på de gamle verdiene og løsningene: bli voksen, studér, lær deg et yrke, jobb, tjen penger, skaff deg bolig og eventuelt familie og nyt ferier i fjerne land så ofte du har råd til det. Dette er bare forvirrende for de unge – og skaper i verste fall depresjon og angst.

			Læreplanen bør, etter min mening, baseres på en visjon om hvordan vi ønsker å ha det og hvordan vi ønsker å leve. Så må den brytes ned i delmål og aktiviteter, innhold og metoder. Mye av innholdet, altså faginnholdet som vi ønsker å beholde og videreformidle, vil være det samme som før. Visjonene for hva slags samfunn vi ønsker å skape og ha, derimot, må i større grad brytes ned i «hvordan» skolehverdagen skal være, oppleves og føles. Det må handle om prosesser, modellæring, relasjoner og «væren». Men nå har jeg kanskje mistet deg, kjære leser, i min argumentasjon. Du skjønner muligens ikke helt hva jeg mener og hvorfor jeg skriver det jeg skriver. Vel, jeg skal utvide og forklare alt sammen i mer detalj. Det er det som er denne bokens formål.

			Først vil jeg utdype aspekter ved dagens læreplan og skole som jeg finner problematiske, «uferdige» eller for lite gjennomtenkt. Deretter vil jeg presentere en alternativ struktur eller måte å skrive en nasjonal læreplan på, som kan imøtekomme disse problemstillingene. 

			

			
				
					1	All skole kan ikke nødvendigvis planlegges. Stenhouse, en kjent læreplanteoretiker, mente at skolens innhold ikke skulle baseres på mål, men på prosesser med elevene (Elliot, 1998). Tanker som hans, vil jeg komme tilbake til. Foreløpig forholder jeg meg til at vi har – og fortsatt ønsker å ha, en nasjonal læreplan og bruker det som utgangspunkt.

				

				
					2	Her kan jeg blant annet vise til innspill fra pedagoger som Anna Nielsen (Humberset, 2020) i artikkelen «Syv klassiske feil i moderne barneoppdragelse: – Gir grunn til uro» der hun påpeker at barn og unge trenger voksent lederskap, og til den tilbakevendende debatten rundt russens atferd med utestenging og støy på nattestid som eksempel på hva som kan skje når de unge ikke har voksent lederskap. 

